EUHARISTIJSKO KLANJANJE, 9.2.2024.

Pjesma: Oče mi ti se klanjamo

**Uvodna molitva**: Isuse, blaženi Učitelju, daruj mi danas svetu poslušnost i strpljivu pažljivost za Tvoje riječi. Tebi predajem svu nečistoću srca svoga, očisti me da te mogu vidjeti.  
Ti mi daruj svoj mir jer jedino tako ga mogu među ljude nositi. Znaš dobro, Gospodine, kako često do u dubinu i svjesno osjećam svoje siromaštvo i jad, poniženje koje sam često i sâm skrivio. Zato k tebi vapim, smiluj se, pogledaj na me! Poznaješ dobro moju sudbinsku žestoku glad i žeđ za pravednošću koju hrana i piće ovoga svijeta ne mogu utažiti. Zato Tebe, kralju nebeski, koji si pretrpio našu nepravdu, vruće zazivam!

Dopusti mi da već danas osjetim kako me Otac nebeski – ne zbog mojih zasluga, nego zbog tvoje ljubavi – tješi u mojoj žalosti, hrani i nasićuje me, iskazuje mi svoje milosrđe koje dušu liječi.

Pjesma: Skriven u bijeloj hostiji

**Molitva:** Pred tobom, Gospodine, i u ovim trenucima želim zastati. Tebi se pokloniti, tebe zazvati, tebi zahvaliti. Sve što u životu imam, od tebe dolazi, bilo radost ili žalost, suze ili smijeh. Molim te za vjeru, da te uvijek mogu vidjeti u svemu i svima. Za nadu, da se nikada ne razočaram, i za kršćansku ljubav, da svakim danom sve više mogu ljubiti tebe i bližnje. Podaj mi strpljenje i poniznost, nevezanost i darežljivost, podaj mi, Gospodine, ono što samo ti znaš da je dobro za mene. Daruj da mi srce bude budno, uho pozorno, ruke i um djelatni, i da uvijek budem spreman vršiti tvoju volju.

**Iz svetog Evanđelja po Marku**

U ono vrijeme: Vrati se Isus iz krajeva tirskih pa preko Sidona dođe Galilejskom moru, u krajeve dekapolske.

Donesu mu nekoga gluhog mucavca pa ga zamole da stavi na nj ruku. On ga uzme nasamo od mnoštva, utisne svoje prste u njegove uši, zatim pljune i dotakne se njegova jezika. Upravi pogled u nebo, uzdahne i kaže mu: »Effata!« — to će reći: »Otvori se!« I odmah mu se otvoriše uši i razdriješi spona jezika te stade govoriti razgovijetno.

A Isus im zabrani da nikome ne kazuju. No što im je on više branio, oni su to više razglašavali i preko svake mjere zadivljeni govorili: »Dobro je sve učinio! Gluhima daje čuti, nijemima govoriti.«

**Razmatranje**

Gospodine Isuse, u ovom trenutku moga susreta s tobom, molim te da se na svom putu osvrneš i na naša sela, naše gradove. Molim te da svratiš u naše domove, naše obitelji, naše zajednice. Svrati, Gospodine, među naše ljude, uđi u naše domove, sjedni za naše stolove. Vidjet ćeš, Gospodine, koliko je očaja u našim ljudima, koliko tjeskobe i strahova, koliko jada i crnila. Primijetit ćeš, Gospodine, koliko su ljudi u sebi nesretni, koliko ih je koji su međusobno posvađani i neizmireni. Vidjet ćeš kako se olako prepuštaju pesimizmu, kako nemaju nade i vjere u bolje sutra. Vidjet ćeš kako i vjera u njihovim životima polako gubi smisao i na njezino mjesto dolaze natruhe novoga. Primijetit ćeš, Gospodine, kako i za tebe sve manje imaju vremena, dok se grčevito bore za zemaljsko. I zato nas nemoj zaobići. Svrati, Gospodine, da izliječiš naše gube neraspoloženja, bezvoljnosti, očaja. Svrati, Gospodine, i ozdravi naše ljude gorčine i beznađa, ljutnje i prezira, mržnje i ljubomore. Svrati, Gospodine, i pokaži nam da sunce i dalje sja, da život i dalje ima smisla. Svrati, Gospodine, i pokaži nam put ljubavi, bez mržnje, bez ogovora, bez zavisti. Svrati i izliječi nas!

Pjesma: Da te samo dotaknem

**Završna molitva**

Ti si, Gospodine, moje utočište, moja zaštita u svakoj opasnosti, moj mir u svakoj borbi, zid koji me štiti, utvrda koja me čuva, vrata što me osiguravaju. Koga da se bojim? Ti si blizu i onda kad ja ne znam kamo bih. O mojoj muci vise plodovi za te, i onda kad ih ne vidim. Što mi moţe nauditi? Duši mojoj pokazuješ sliku svoje buduće slave. Otkrivaš mi smisao koji sam traţio tjeskobno, smisao borbe i suza. Otkrivaš mi sliku svog mira. Hvala ti za to. Ti si cilj mojeg putovanja, tvoje kraljevstvo traţim. Učini da i ja budem utočište, da štitim mir i dobrotu, igru i ljepotu. Daj da naspram nesklada mrţnje pjevam pjesmu hvale.

Divnoj dakle

Blagoslovljen budi Bog